3761 Ek is 'n geliefde - Forum 2.0 - jimileroux30
3761 Ek is 'n geliefde
Posted by Jimi le Roux on June 17, 2018 at 9:11am in Padlangs oordenkings
Wie nie liefhet nie, het geen kennis van God nie, want God is liefde. Hiérin is God se liefde vir ons geopenbaar: sy enigste Seun het Hy na die wêreld toe gestuur sodat ons deur Hom die lewe kan hê. 1 Joh 4:8-9 NAV
Reg hier aan einde van die Bybel word God so eenvoudig, volkome en finaal beskryf – gedefinieer – soos nêrens elders nie. Dis asof Johannes die hele openbaring oor God saamvat in hierdie woorde: “God is liefde”. Dis die kortste en waarste ding wat ons van God kan sê! Hierdie wonderlike waarheid is egter net die helfte van die prentjie, want liefde eindig nie in die lug nie: ons het nie net lief nie, ons het IETS lief! Liefde gaan oor op ‘n objek. Waarheen gaan God se liefde dan, wie het Hy lief? Wel, volgens Johannes het God ONS lief! Dis ‘n geweldige wete, want daarmee word nie net God gedefinieer nie, maar ook ons. As God dan LIEFDE is, is ons GELIEFDES. Dis die ander helfte van die prentjie! As ons dan oor ons identiteit praat, moet ons – as ons eerste en belangrikste identiteit – onsself as “geliefdes” beskou. Dis ten diepste wie jy is! Sê dit maar honderd maal – en laat dit jou lewe verander!
Dankie Here, dat U my liefhet – onteenseglik en onvoorwaardelik. “Ek is ‘n geliefde!” U liefde het my gevorm en my gered, U liefde stuur my en dryf my. Amen.
Verstaan jouself as God se geliefde!